|  |  |
| --- | --- |
|  | **Oppvekst og utdanning**Skole |
|   |  |
| Adresseinformasjon fylles inn ved ekspedering. Se mottakerliste nedenfor. |  | Dato: | 20.05.2019 |
|   |  | Saksnummer: | 19/12205-1 |
|   |  | Deres ref.: |   |
|   |  |  |  |
| **Retningslinjer for privat hjemmeundervisning i Stavanger kommune** |  |
|  |  |

Privat hjemmeundervisning innebærer at foreldre selv underviser sine barn. Lovene og reglene som gjelder for skolen, gjelder også for hjemmeundervisning. Opplæringen trenger ikke skje på en bestemt måte eller følge et fast program, men kunnskapsmålene i læreplanen er mål for hva elever skal kunne på ulike trinn. Foreldrene har en plikt til å tilpasse opplæringen til barnets evner og forutsetninger. Hjemmeundervisningen kan starte når som helst i skoleåret.

Foreldre må gi hjemmeundervisning i alle fag og områder. Stavanger kommune vil ikke gå inn på en delt praksis.

Foreldre som ønsker å drive hjemmeundervisning for sine barn, må melde fra om dette skriftlig til Oppvekst og utdanning i Stavanger kommune (se eksempel i vedlegg).

**Lovens bestemmelser**

Retten til privat hjemmeundervisning er forankret i menneskerettighetskonvensjoner og hjemlet i opplæringslovens § 2-1 «tilsvarende undervisning» og § 2-13 om «privat grunnskoleopplæring i heimen». Den private hjemmeundervisningen skal tilsvare den som blir gitt i offentlig grunnskole. Barn og unge skal gjennom opplæring i hjemmet få en mulighet til å tilegne seg tilsvarende kunnskaper som i den offentlige grunnskolen. Det innebærer krav om at læreplanverket skal følges. Plikten varer fra det kalenderåret barnet fyller 6 år og til barnet har fullført det tiende året.

**Rundskriv Udir – 05 – 2013**

Rundskrivet omhandler privat hjemmeundervisning og tilsynet kommunen har knyttet til hjemmeundervisning. Rundskrivet beskriver kommunens tilsynsrolle på bakgrunn av lovverket.

I rundskrivet fremgår det at barnet som får privat hjemmeundervisning ikke lenger omfattes av den offentlige grunnskoleopplæringen, og fratas en del rettigheter etter opplæringsloven. Det gjelder eksempelvis spesialundervisning og særskilt språkopplæring. Gratisprinsippet vil heller ikke gjelde.

Ungdom som får privat hjemmeundervisning har ikke rett til ordinært vitnemål fra grunnskolen. Kommunen skal istedet skrive ut en dokumentasjon om at grunnskolen er fullført.

Kommunen er ikke forpliktet til å akseptere løsninger der opplæringsplikten dels blir oppfylt i den offentlige grunnskolen og dels blir oppfylt ved privat hjemmeundervisning.

Utdanningsdirektoratets rundskriv i sin helhet finner du under følgende link:

<https://www.udir.no/regelverk-og-tilsyn/finn-regelverk/etter-tema/Skoleeiers-ansvar/Udir-05-2013/>

**Kommunalt tilsyn med privat hjemmeundervisning**

Etter opplæringslovens § 14-2 har kommunen hjemmel til å føre tilsyn med privat hjemmeundervisning. Bestemmelsen innebærer at kommunen både har en rett og en plikt til å føre slikt tilsyn.

Bestemmelsen gir også kommunen adgang til å kreve frammøte av elevene til særskilte prøver.

For øvrig må tilsynet gjennomføres slik at kommunene ser at barnet får tilsvarende undervisning jfr. lovens § 2-13, jfr. §2-1.

Den som fører tilsynet, må prøve å få til et godt samarbeid med foreldrene. Kommunen må gis anledning til å føre det tilsynet om loven forutsetter skal føres. I Stavanger kommune er det elevens hjemmeskole som utøver tilsynsansvaret på vegne av rådmannen. Rektor oppnevner tilsynslærer (e).

**Gjennomføring av tilsyn ved privat hjemmeundervisning**

1. Det skal være et samarbeidsmøte med foreldre 3-4 ganger per skoleår.
Normalt skjer møtene mellom foreldre og tilsynslærer på skolen.
2. Tilsynslærer setter opp en møteplan og har ansvar for at det forelegges agenda for tilsynet.
Foreldre skal ha mulighet til å uttale seg om innholdet i samarbeidsmøtet.
3. Møtet/ tilsynet skal reflektere innhold i opplæringen (tiltak) og læringsresultater hos elevene (kompetansemål).
4. Det skrives rapport fra hvert samarbeidsmøte. Kopi av rapport sendes foreldre.
5. Dokumentasjon om hjemmeundervisning og rapporter fra tilsynet arkiveres.
6. Det skal foreligge en årlig hovedrapport. I rapporten må det konkluderes med om opplæringen er tilstrekkelig eller ikke. Den årlige rapporten sendes i kopi til foreldre og til Oppvekst og utdanning.
7. Når det er tvil om hjemmeundervisningen er tilfredsstillende, kan kommunen kalle barnet inn til særskilt prøver. Behovet for prøver må være grunngitt med tilsynsansvaret og det behovet kommunen har for å kontrollere at den opplæringen barna får er i samsvar med læreplanverket.
8. Rektor må snarest kontakte Oppvekst og utdanning når det er avdekket bekymring knyttet til barnets opplæringssituasjon.

**Når den private hjemmeundervisningen ikke er lovlig**

Når den private hjemmeundervisningen ikke er lovlig, fordi kommunen som tilsynsmyndighet mener at opplæringen i hjemme ikke er tilsvarende den grunnskoleopplæringen som blir gitt i offentlige skoler, **skal** kommunen fatte et enkeltvedtak om dette. Det er rådmannen som fatter vedtaket. Kommunen skal kreve at barnet starter på skolen. Vedtaket er underlagt reglene i forvaltningsloven, og kan påklages til fylkesmannen, jf opplæringsloven § 15-2.

Foreldre skal gis anledning til å uttale seg før vedtak fattes. Barnets syn skal komme fram i saken. Dersom barnet likevel ikke møter på skolen, kan foreldrene eller andre som har omsorg for barnet straffes med bøter etter opplæringsloven § 2-1 siste ledd.



|  |
| --- |
| Med hilsen |
| Jørn Pedersen | Unni Lill Borg |
| skolesjef | rådgiver |

Vedlegg

Eksempel på melding om hjemmeundervisning

|  |
| --- |
| Kopi til: |
| Klikk her for å skrive inn tekst., Klikk her for å skrive inn tekst. |

*Dokumentet er elektronisk godkjent og sendes uten signatur*

Til

Stavanger kommune

Oppvekst og utdanning

Postboks 8001

4068 STAVANGER Dato:

**Melding om privat hjemmeundervisning**

Vi, informerer om at vi fra dato [ dd.mm.åååå ], starter med hjemmeundervisning for vårt barn

[ Fullt navn og personnummer].

Barnet tilhører [navn på skole].

Med hilsen

[ fullt navn på begge foreldre, adresse, telefon og e-post ]